उ’आं इक गल्ल मेरी मुट्‌टी अकली च आई जे जिस दिन ध्याड़ी होंदी तां मेरीलाड़ी कम्म बड़ा ढंगै दा करदी पर ज़िस दिन ध्याड़ी औंदी तां नुहाड़ा दमाक इ’यां फिरदा जि’यां करम्हुण्डु। ओह्‌दा दमाक बिगड़दा ते मेरा स्हाब-कताब पर इस दिन खाने गी चीजां बड़ियां मजेदार थ्होंदियां (भाएं उ’नेंगी खाइयै हाजमा की निं खराब होई जा स्हाब-कताब ते साढ़ा जम्मने शा लेइयै खराब गै रे’आ) ते मिकी पूरे त्रै म्हीने चेत्ता रौंह्‌दा जे फ्लानै ध्याढ़ै साढ़ै कोह्‌डी चीज़ बनी ही। आखर चेता बी की नीं र’वै एह् ध्याड़े बी धानका टब्बर जन होंदे। मसां त्रऊं म्हीन्नै जाइयै पिछले ध्याड़े दा दुहार (टैक्स) मुक्कनै च औंदा ऐ तां नमां ध्याड़ा इ’यां आइयै सल्यूट मारदा जि’यां कोई सपाही अपने साह्‌बै गी सल्यूट मारदा ऐ कड़के दा ते इसदे कन्नै ग सुनचदा ऐ लाड़ी दा अल्टीमेटम जि’यां कोई ट्रेडयुनियन लीडर सरकारै गी अल्टीमेटम दिन्दा ऐ” जनरल स्ट्राईक’दा (जे ओह् सरकारै कन्नै मिले दा निं होऐ)।